## Odluka Ustavnog suda Republike Hrvatske broj: U-IIIA-509/2008 od 12. studenoga 2008.

### NN 137/2008 (26.11.2008.), Odluka Ustavnog suda Republike Hrvatske broj: U-IIIA-509/2008 od 12. studenoga 2008.

USTAVNI SUD REPUBLIKE HRVATSKE

3864

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, u postupku koji je pokrenuo I. N. iz O., kojeg zastupa I. Š., odvjetnik u Z., na sjednici održanoj 12. studenoga 2008. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-62/08 (predmet Općinskog suda u Zadru broj: P-2532/02) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), podnositelju ustavne tužbe, I. N. iz O., R. br. 6/3, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine«, broj 41/01. – pročišćeni tekst) u iznosu od 12.000,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj ustavne tužbe je na temelju članka 63. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon) 4. veljače 2008. podnio ustavnu tužbu radi duljine parničnog postupka koji se, u povodu revizije stranaka, vodi pred Vrhovnim sudom Republike Hrvatske pod brojem: Rev-62/08.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske:

– parnični postupak radi naknade štete zbog ozljede na radu podnositelj je pokrenuo 22. studenoga 2002. podnijevši Općinskom sudu u Zadru tužbu protiv tužene Republike Hrvatske;

– 23. siječnja 2003. tužena je sudu dostavila odgovor na tužbu;

– 26. ožujka 2003. tužena je sudu dostavila podnesak koji svojim sadržajem predstavlja dopunu odgovora na tužbu;

– 14. travnja 2003. podnositelj je sudu dostavio očitovanje na odgovor na tužbu;

– podnescima od 22. rujna 2003., 15. ožujka 2004. te 15. lipnja 2004. podnositelj je požurivao zakazivanje glavne rasprave;

– na prvom ročištu, održanom 14. rujna 2004., saslušan je podnositelj i određeno saslušanje svjedoka na sljedećem ročištu;

– na ročištu održanom 18. listopada 2004. glavna rasprava je zbog neuspjele dostave poziva svjedoku odgođena radi provjere njegove adrese;

– na ročištu održanom 11. studenoga 2004. glavna rasprava je odgođena jer je punomoćnik podnositelja, ispričavši se zbog propusta, tek na njoj dao podatak o točnoj adresi svjedoka;

– na idućem ročištu održanom 2. prosinca 2004. saslušan je svjedok te je glavna rasprava zaključena;

– 17. prosinca 2004. donesena je presuda Općinskog suda u Zadru broj: P-2532/02;

– protiv te presude podnositelj je 14. siječnja 2005. podnio žalbu;

– Županijski sud u Zadru je presudom broj: Gž-210/05 od 3. listopada 2007. odbio žalbu podnositelja i potvrdio prvostupanjsku presudu;

– protiv drugostupanjske odluke podnositelj je 13. studenoga 2007. podnio reviziju te se predmet u trenutku donošenja odluke Ustavnog suda nalazio pred Vrhovnim sudom Republike Hrvatske na odlučivanju pod poslovnim brojem: Rev-62/08.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 22. studenoga 2002. pred Općinskim sudom u Zadru.

Ustavna tužba podnesena je 4. veljače 2008., a do tog dana postupak nije okončan pa Ustavni sud utvrđuje da je do dana donošenja ove odluke postupak trajao ukupno pet (5) godina, jedanaest (11) mjeseci i dvadeset (20) dana.

4.2. POSTUPANJE NADLEŽNOG SUDA

Do podnošenja ustavne tužbe donesene su prvostupanjska i drugostupanjska presuda.

U trenutku podnošenja ustavne tužbe, postupak se u povodu revizije podnositelja vodio pred Vrhovnim sudom Republike Hrvatske.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio duljini trajanja postupka, osim neznatno kad je na ročištu održanom 11. studenoga 2004. glavna rasprava odgođena jer je punomoćnik podnositelja, ispričavši se zbog propusta, tek tada dao podatak o točnoj adresi svjedoka pa je svjedok saslušan na idućem ročištu, održanom 2. prosinca 2004., kad je glavna rasprava zaključena.

4.4. SLOŽENOST SUDSKOG PREDMETA

Prema ocjeni Ustavnog suda u konkretnom slučaju ne radi se o složenoj pravnoj stvari.

4.5. ZNAČAJ POSTUPKA ZA PODNOSITELJA

U konkretnom slučaju, postupak se vodi radi naknade štete zbog ozljede na radu. Budući da se radi o predmetu od posebnog značaja za podnositelja, nadležni sud je trebao postupati posebno učinkovito. Tako je i Europski sud za ljudska prava u više svojih presuda utvrdio da se od sudova zahtijeva veća učinkovitost u postupcima koji imaju veći značaj za podnositelje te da se u tom smislu posebna učinkovitost sudova traži u radnim sporovima (v., primjerice, presude Europskog suda u predmetima Šundov protiv Hrvatske od 13. travnja 2006., Bucholz protiv Njemačke od 6. svibnja 1981. te Obermeier protiv Austrije od 28. lipnja 1990.).

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio preko pet (5) godina i jedanaest (11) mjeseci, što ne udovoljava zahtjevu suđenja u razumnom roku. Imajući u vidu sve navedene činjenice i okolnosti, a naročito da je riječ o radnom sporu koji je žurne naravi, Ustavni sud je utvrdio da je dugim trajanjem parničnog postupka podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima ili obvezama, koje je zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. stavka 2. Ustavnog zakona donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka.

8. Odluka o objavi (točka V. izreke) temelji se na odredbama članka 29. Ustavnog zakona.

Broj: U-IIIA-509/2008

Zagreb, 12. studenoga 2008.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 137/2008-3864